Πλήγμα έχει υποστεί ο ελληνικός τουρισμός
γερμανική ταξιδιωτική εταιρεία προειδοποιεί τους πελάτες της να έχουν περισσότερα μετρητά αν ταξιδέψουν στην Ελλάδα
Η κρίσιμη οικονομική κατάσταση της Ελλάδας και οι πιθανότητες εξόδου της από το ευρώ είναι πλέον καθημερινό παγκόσμιο θέμα όπου αναλύονται όλες οι συνέπειες στην ευρωπαϊκή και παγκόσμια αγορά. Η Credit Swiss σε προβλέψεις της σημειώνει – εν αντιθέσει με τους αναλυτές - ότι οι πιθανότητες εξόδου της Ελλάδας από το Ευρώ τους επόμενους 12 μήνες, είναι πολύ χαμηλότερες από 50%. Η έξοδος πρέπει να αποφευχθεί, συνεχίζει η έκθεση, γιατί στην περίπτωση επιστροφής της χώρας στη δραχμή, η σημαντική υποτίμηση του νομίσματος κατά 50% θάχει σαν αποτέλεσμα τη μείωση κατά το ήμισυ των ιδιωτικών αποταμιεύσεων και του εθνικού πλούτου. Σχετική είναι και η συμβουλή – προειδοποίηση της μεγάλης γερμανικής ταξιδιωτικής εταιρείας TUI στην ιστοσελίδα της, για τους πελάτες της, που θα πάνε διακοπές τους επόμενους μήνες στην Ελλάδα. Γράφει: «να φροντίσουν να έχουν περισσότερα μετρητά σε ευρώ για την περίπτωση που η Ελλάδα αποχωρήσει από την Ευρωζώνη και η ρευστότητα στο νέο νόμισμα δεν αποκατασταθεί άμεσα». Επίσης τους πληροφορεί ότι οι τιμές στην Ελλάδα έχουν μειωθεί κατά 10% από πέρυσι και αν η Ελλάδα επέστρεφε στην δραχμή, λόγω υποτίμησης ως προς το ευρώ, όλες οι υπηρεσίες, τα τρόφιμα, τα ποτά και τα εισιτήρια για τα θέατρα και τα μουσεία θα ήταν πολύ φθηνότερα. Ο υπεύθυνος της εταιρείας για την Ελλάδα κ. Μπρουχμίλλερ γράφει ότι «αν η Ελλάδα εγκαταλείψει το ευρώ θα παραμένει ελκυστική για διακοπές και οι ταξιδιωτικοί οργανισμοί θα διαπραγματεύονται τα συμβόλαιά τους σε ευρώ, όπως γίνεται τώρα με την Τουρκία και την Αίγυπτο, για να μην υπάρχουν προβλήματα ισοτιμίας». Ο τουρισμός όμως έχει ήδη υποστεί μεγάλο πλήγμα. Η Πλάκα, που αποτελεί και το δείκτη τέτοια εποχή του ύψους τους τουρισμού, είναι όπως δηλώνουν οι ιδιοκτήτες των καταστημάτων και των εστιατορίων άδεια από ξένους. Οι επιχειρηματίες είναι απελπισμένοι καθώς δεν μπορούν να εξασφαλίσουν ούτε τα έξοδα τους για να διατηρούν ανοιχτά τα μαγαζιά τους. Η πολιτική αστάθεια, ο φόβος για απεργίες ή επεισόδια λόγω των εκλογών, έχει οδηγήσει πολλούς κυρίως ευρωπαίους σε ακυρώσεις κρατήσεων, ενώ μείωση των αφίξεων αναμένεται και μετά την διακοπή των πτήσεων από τις Ηνωμένες Πολιτείες της Delta Airlines.